Um 350 tillögur bárust að nafni á nýja hraunið við Fagradalsfjall í örnefnasamkeppni sem Grindavíkurbær stóð fyrir dagana 31. mars til 9. apríl. Eitthvað færri tillögur bárust um nöfn á gígana sjálfa.
Jafnframt því að stinga upp á nöfnum var fólk beðið um rökstyðja val sitt. Eggert Sólberg Jónsson, sviðsstjóri frístunda- og menningarsviðs Grindavíkurbæjar og þjóðfræðingur, segir ætlunina að velja fallegt og þjált heiti sem hæfi staðháttum. Þríeykið var nefnt ásamt nöfnum tengdum kórónuveirufaraldrinum.
Örnefnalistinn var lagður fram í bæjarráði í síðustu viku að sögn Eggerts. Bæjarráðið velur úr listanum og sendir örnefnanefnd tillögur. Eggert segir að margar áhugaverðar og skemmtilegar tillögur hafi borist og að gaman hafi verið að fara í gegnum listann. Hann býst við að örnefnanefnd fái nafnalista sendan í næstu viku.
Samráð hefur verið haft við nefndina og nafnafræðisvið Stofnunar Árna Magnússonar í íslenskum fræðum. Eins verður samráð haft við landeigendur á Hrauni og Ísólfsskála.